**,,Pamoka kitaip“ Dieveniškių ,,Ryto“ vidurinėje mokykloje**

Mokydami kitus, mokomės patys – sako lotynų posakis, kuris ypač tinka mokytojų bendruomenei.

Mokinių atostogos yra puikus metas daugiau laiko skirti savo darbo analizei, pasidalinti su kolegomis gerąja patirtimi, pastebėjimais, metodais. Tik kartu bendradarbiaudami, vienas kitą palaikydami, mokydamiesi vieni iš kitų galime pasiekti būtinų, trokštamų darbo rezultatų.

Tradiciškai mokinių pavasario atostogos mūsų mokykloje skiriamos pasidalinimui gerąja patirtimi. Šį kartą surengėme metodinį - praktinį užsiėmimą ,,Pamoka kitaip“.

Mokyklos metodinės tarybos posėdyje ilgai svarstėm, kaip organizuoti užsiėmimą, kuris būtų praktiškai naudingas kiekvienam mokytojui. Nutarėme, kad kiekviena metodinė grupė ves pamoką, kurioje mokiniais bus patys mokytojai.

Tiksliųjų ir gamtos mokslų metodinė grupė vedė integruotą matematikos, chemijos, biologijos pamoką ,,Nitratai“.

Sukarpyto atviruko pagalba mokiniai susiskirstė į grupes. Matematikos mokytoja Regina Ratkevičienė pamoką pradėjo sužadinimo metodu ,,Apibūdink draugą“. Direktorės pavaduotoja, matematikos mokytoja Regina Barsulienė suintrigavo mokinius dideliu raudonu lagaminu, kuomet mokiniai turėjo atspėti, kas jame yra ir kaip tai gali būti susiję su pamokos tema. Chemijos mokytoja Valentina Cvilik, atsigerdama iš plastikinio buteliuko vandens, paklausė, ar tai nepavojinga sveikatai? Visi šie metodai ir klausimai sužadino mokinių smalsumą, norą sužinoti, kas bus toliau. Išsprendę kryžiažodį, kurį SMART lentoje paruošė matematikos mokytoja Regina Ratkevičienė, mokiniai sužinojo pamokos temą. Chemijos mokytoja Valentina Cvilik paskelbė pamokos uždavinį ir supažindino su pamokos eiga. Dirbdami sūkurio metodu, mokiniai išsiaiškino naują pamokos medžiagą, išsprendė uždavinius, atliko vandens tyrimą, paruošė rekomendacijas.

Apibendrindami pamoką, mokiniai SMART lentoje atliko nesudėtingas užduotis. Kiekviena grupė už teisingus atsakymus gavo spalvotą juostelę, o ta grupė, kuri surinko daugiausiai juostelių, gavo ,,10“. Refleksijos metu mokiniai (mokytojai) džiaugėsi gera nuotaika ir tuo, kiek daug naudingos informacijos išsineša iš šios pamokos.

Kalbų ir socialinių mokslų metodinė grupė pristatė tris metodus, skirtus sužadinimui, išeitos medžiagos apibendrinimui ir refleksijai.

Lietuvių kalbos mokytoja Jolita Milinavičiūtė siūlų kamuoliuko pagalba pademonstravo sužadinimo metodą. Visi mokytojai, sustoję ratu, turėjo mesti kamuoliuką kolegai ir, naudodami prieveiksmį, apibūdinti savo pamokos pradžią. Visi kartu supynėme voratinklį, kuris demonstruoja sąsajas, jungtis tarp nagrinėjamų dalykų.

Mokyklos direktorė ir istorijos mokytoja Lolita Mikalauskienė kartu su lietuvių kalbos mokytoja Vilma Kisielyte-Hancharyk pademonstravo integruoto literatūros ir istorijos kūrybinio darbo metodą. Mokiniai (mokytojai), suskirstyti į grupes pagal spalvas, turėjo iš bendrai pateiktų paveiksliukų, tekstų atrinkti tik mokinių (mokytojų) pasirinktą epochą apibūdinančius požymius. Po to kiekviena grupė turėjo savo pasirinkimą argumentuoti. Tokiu būdu buvo pakartota ir apibendrinta daug medžiagos, parodytas ryšys tarp istorijos ir literatūros.

Lietuvių kalbos mokytoja Vilma Kisielytė-Hancharyk parodė, kaip kūrybiškai galima atlikti refleksiją. Mokiniai (mokytojai) lapelyje turėjo užrašyti tris dalykus, kurie atspindėtų esamą savijautą: faktas, jausmas, atradimas. Kiekvienas parašęs ir perskaitęs savo mintis tokiu būdu apibendrino pamokos *kitaip* veiklą.

Linksmiausia dalis mūsų visų laukė integruotoje kūno kultūros, menų ir pradinių klasių pamokoje, kurią vedė pradinių klasių mokytojos Irena Ardišauskienė ir Olga Martinkevič, dailės mokytoja Renata Bartkevič, muzikos mokytojas Gintaras Staniulis, kūno kultūros mokytoja Galina Gordynec.

Šioje pamokoje mes persikėlėme į savo vaikystę: prisiminėme mėgstamiausius žaislus, atlikome kūrybines užduotis, kūrėme istoriją, piešėme, dainavome, pertraukėlės metu sportavome. Pamokos pabaigoje įvertinome kiekvienos grupės atliktas kūrybines užduotis ir savo nuotaiką užfiksavome bendra nuotrauka.

Visos dienos veiklą vainikavo saldžioji refleksija su kavos puodeliu. Mokytojai dalinosi savo įspūdžiais, patirtomis emocijomis ir visi vienareikšmiškai pritarė, kad tokie praktiniai užsiėmimai yra naudingi.

Mokytojų bendruomenė turbūt yra labiausiai besimokanti, tobulėjanti ir taikanti modernias technologijas. Mes neturime teisės atsilikti, nemokėti ar neišmanyti. Tik humaniškas, sąžiningas, teisingas, jautrus ir mylintis mokinius, nuolat besitobulinantis, kūrybingas, inteligentiškas, tautiškas mokytojas gali atrakinti mokinių širdis ir užtikrinti sėkmingą pedagoginę sąveiką ugdymo procese.

Šalčininkų r. Dieveniškių ,,Ryto“ vidurinės mokyklos

direktorė Lolita Mikalauskienė,

metodinės tarybos pirmininkė Regina Ratkevičienė